Pa beken skuld ná dogter se verkragtingArgieffoto ŉ 35-jarige man is Vrydag in die Pietermaritzburg-streekshof lewenslange tronkstraf opgelê vir verkragting. “Die dogter se ma het haar Maandag om 06:10 in Dambuza, Edendale, by die huis gelos saam met haar pa,” het kapt. Nqobile Gwala, woordvoerder van die polisie, gesê. “Sy het later die dag ŉ oproep ontvang van ŉ besorgde buurvrou, dat haar dogter deur haar pa verkrag is.” Die slagoffer het aangevoer sy is herhaaldelik in haar ma se afwesigheid deur haar pa verkrag. “Die pa het die dogter glo met die dood gedreig as sy ooit enigiemand daarvan sou vertel,” het Gwala bygevoeg. ŉ Saak van verkragting is by Plessislaer-polisie aanhangig gemaak. “Die man het Woensdag tydens sy eerste hofverskyning skuld beken en hy is Vrydag lewenslange tronkstraf opgelê.” Genl.maj. Bhekinkosi Langa, provinsiale polisiekommissaris, het die polisiebeamptes geloof dat hulle al die bewyse ingesamel het om ŉ lewenslange tronkstraf te verseker.